Urðakirkja

Urðakirkja er kirkjan að Urðum Svarfaðardal sem var byggð 1902 en gamla kirkjan hafði fokið í Kirkjurokinu haustið 1900 og brotnað í spón. Hún er turnlaus og í svipuðum byggingarstíl og hinar kirkjur dalsins, á Tjörn og Völlum. Urðakirkja var bændakirkja og það var Sigurhjörtur Jóhannesson bóndi á Urðum sem lét reisa kirkjuna og kostaði allmiklu til hennar. Í henni er altaristafla eftir Arngrím málara frá Gullbringu. Sigurhjörtur gaf söfnuðinum kirkjuna 1918. Gamall kirkjugarður er við kirkjuna en nýrri garður er á hæð upp af kirkjunni ofan þjóðvegar. Elsta heimild um Urðakirkju er í Auðunnarmáldaga frá 1318. Þar segir að hún sé helguð með guði, Maríu mey og Andrési postula.

Urðasókn nær yfir allan innsta hluta dalsins frá Þverá í Svarfaðardal og fram í Kot en einnig  yfir Skíðadal vestan ár allt fram að Þverá í Skíðadal, þar tekur Vallasókn við. Urðir hafa aldrei verið prestssetur, kirkjan var annexía frá Tjörn. Kirkjan var friðuð 1. janúar 1990.

 Heimildir 




 Neðanmálsgreinar 

Tenglar
Urðakirkja á kirkjukort.net 

Flokkur:Kirkjur á Íslandi
Flokkur:Dalvíkurbyggð
Flokkur:Síður sem þurfa hnit